Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ τροποποιητική της οδηγίας 88/407/ΕΟΚ για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος βοοειδών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία 88/407/ΕΟΚ του Συμβουλίου καθορίζει τις απαιτήσεις υγειονομικού ελέγχου που ισχύουν στις ενδοκοινοτικές εμπορικές συναλλαγές και στις εισαγωγές σπέρματος βοοειδών.

Η οδηγία αυτή είναι αναγκαίο να τροποποιηθεί.

Ο σκοπός της παρούσας πρότασης είναι:

- να καταστεί δυνατή η αποθήκευση σπέρματος σε άλλες εγκαταστάσεις πλην του κέντρου τεχνητής γονιμοποίησης όπου συλλέχθηκε το σπέρμα.

- να τροποποιηθεί, υπό το πρίσμα των νέων διαθέσιμων επιστημονικών δεδομένων και των νέων διατάξεων που έχουν θεσπισθεί στο Διεθνές Γραφείο Επιζωοτιών (ΔΓΕ), οι υγειονομικοί όροι που ισχύουν για την είσοδο ταύρων σε κέντρα ΤΓ, ειδικότερα όσον αφορά τη μολυσματική ρινοτραχειίτιδα (ΜΡΒ) και την ιογενή διάρροια βοοειδών (ΙΔΒ).

- να απλουστευθεί, σε κοινοτικό επίπεδο, η νομοθεσία για την έγκριση και την καταγραφή σε κατάλογο όλων των κέντρων ΤΓ σε τρίτες χώρες. Οι κατάλογοι αυτοί τροποποιούνται συχνά με βάση τις πληροφορίες που διαβιβάζονται από τις αρμόδιες αρχές τρίτων χωρών (διεύθυνση, όνομα, νέο κέντρο κλπ).

- να δοθεί στην Επιτροπή η δυνατότητα τροποποίησης, μέσω της διαδικασίας της επιτροπολογίας, των παραρτημάτων της οδηγίας 88/407/ΕΟΚ, δεδομένου ότι εκεί καλύπτονται τεχνικά σημεία σχετικά με την έγκριση κέντρων και τους όρους εισαγωγής ταύρων σε κέντρα.

Η πρόταση δεν έχει δημοσιονομικές επιπτώσεις στον κοινοτικό προϋπολογισμό.

2002/0229 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ τροποποιητική της οδηγίας 88/407/ΕΟΚ για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος βοοειδών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C , , σ. .

τη γνώμη του Ευρωπαϊκού Κοινοβουλίου [2],

[2] ΕΕ C , , σ. .

τη γνώμη της Οικονομικής και Κοινωνικής Επιτροπής [3],

[3] ΕΕ C , , σ. .

τη γνώμη της Επιτροπής των Περιφερειών [4],

[4] ΕΕ C , , σ. .

Εκτιμώντας τα εξής:

(1) Η οδηγία αριθ. 88/407/ΕΟΚ καθορίζει τις ζωοϋγειονομικές απαιτήσεις που ισχύουν στις ενδοκοινοτικές εμπορικές συναλλαγές και στις εισαγωγές σπέρματος βοοειδών [5].

[5] ΕΕ L 194, 22.7.1988, σ. 10.

(2) Υπό το πρίσμα των διαθέσιμων επιστημονικών δεδομένων, είναι αναγκαία η τροποποίηση των ζωοϋγειονομικών όρων που εφαρμόζονται για την είσοδο ταύρων σε κέντρα τεχνητής γονιμοποίησης, ειδικότερα όσον αφορά τη μολυσματική ρινοτραχειίτιδα βοοειδών/μολυσματική φλυκταινώδη αιδοιοκολπίτιδα (ΜΡΒ/ΜΦΑ) και την ιογενή διάρροια βοοειδών/βλεννώδη διάρροια (ΙΔΒ/ΒΔ).

(3) Πρέπει να απλουστευθεί η διαδικασία για την κατάρτιση του καταλόγου κέντρων συλλογής σπέρματος σε τρίτες χώρες από τα οποία επιτρέπεται η εισαγωγή σπέρματος.

(4) Πρέπει να εφαρμόζονται οι ίδιες απαιτήσεις αποθήκευσης για όλες τις εγκαταστάσεις είτε συνδέονται είτε όχι με μονάδα παραγωγής.

(5) Τα αναγκαία μέτρα για την εφαρμογή της παρούσας οδηγίας είναι γενικής εφαρμογής υπό την έννοια των διατάξεων του άρθρου 2 της απόφασης αριθ. 1999/468 του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, και πρέπει να θεσπισθούν κατά την κανονιστική διαδικασία την προβλεπόμενη στο άρθρο 5 της απόφασης,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 88/407/ΕΟΚ τροποποιείται ως εξής:

1. Το άρθρο 2 στοιχείο β) αντικαθίσταται από τα εξής:

«β) «κέντρο συλλογής σπέρματος»: ένα επίσημα εγκεκριμένο και επιτηρούμενο ίδρυμα κείμενο στην επικράτεια κράτους μέλους ή τρίτης χώρας, όπου παράγεται και αποθηκεύεται σπέρμα προς χρήση σε τεχνητή γονιμοποίηση.

« κέντρο αποθήκευσης σπέρματος »: ένα επίσημα εγκεκριμένο και επιτηρούμενο ίδρυμα κείμενο στην επικράτεια κράτους μέλους ή τρίτης χώρας, όπου αποθηκεύεται σπέρμα προς χρήση σε τεχνητή γονιμοποίηση.»

2. Το άρθρο 3 στοιχείο α) αντικαθίσταται από τα εξής:

«α) πρέπει να έχει συλλεχθεί, υποστεί επεξεργασία ή/και αποθηκευτεί σε κέντρο ή κέντρα εγκεκριμένο(α) κατά τις διατάξεις του άρθρου 5 παράγραφος 1.»

3. Τα άρθρα 4 παράγραφος 1 και 4 παράγραφος 2 διαγράφονται.

4. Στα άρθρα 5, 9 παράγραφος 2 και 9 παράγραφος 3 οι λέξεις « κέντρα συλλογής σπέρματος » αντικαθίστανται από τις λέξεις « κέντρα συλλογής ή αποθήκευσης σπέρματος ».

5. Το άρθρο 9 παράγραφος 1 αντικαθίσταται από τα εξής:

«1. Η Επιτροπή καταρτίζει τους καταλόγους κέντρων συλλογής και αποθήκευσης σπέρματος από τα οποία τα κράτη μέλη μπορούν να επιτρέπουν την εισαγωγή σπέρματος καταγόμενου από τρίτες χώρες.

Η Επιτροπή ενημερώνει τα κράτη μέλη σχετικά με τροποποιήσεις των καταλόγων κέντρων οι οποίες έχουν προταθεί από την οικεία τρίτη χώρα.

Από τη λήψη των προτεινόμενων τροποποιήσεων, τα κράτη μέλη έχουν στη διάθεσή τους δέκα εργάσιμες ημέρες για να αποστείλουν γραπτά σχόλιά τους στην Επιτροπή.

Σε περίπτωση που δεν ληφθούν από τα κράτη μέλη σχόλια εντός της προθεσμίας που ορίζεται στο τρίτο εδάφιο, οι τροποποιήσεις των καταλόγων θεωρείται ότι έχουν γίνει αποδεκτές από τα κράτη μέλη και επιτρέπονται εισαγωγές από τα κέντρα αυτά από τη στιγμή που η Επιτροπή γνωστοποιεί στις αρμόδιες αρχές των κρατών μελών και της οικείας τρίτης χώρας ότι οι τροποποιήσεις έχουν δημοσιευθεί στον ιστότοπο της Επιτροπής.

Σε περίπτωση που διατυπωθούν γραπτώς σχόλια από ένα τουλάχιστον κράτος μέλος, η Επιτροπή ενημερώνει τα υπόλοιπα κράτη μέλη και εγγράφει το θέμα στην επόμενη συνεδρίαση της Μόνιμης επιτροπής για την τροφική αλυσίδα και την υγεία των ζώων, προκειμένου να ληφθεί απόφαση κατά τη διαδικασία που αναφέρεται στο άρθρο 18.»

6. Το άρθρο 17 αντικαθίσταται από τα εξής:

«Τα παραρτήματα της παρούσας οδηγίας τροποποιούνται κατά τη διαδικασία που εκτίθεται στο άρθρο 18, ειδικότερα όσον αφορά την προσαρμογή τους προς τις τεχνολογικές προόδους.»

7. Το άρθρο 18 αντικαθίσταται από τα εξής:

«Άρθρο 18

1. Σε περίπτωση που πρόκειται να ακολουθηθεί η διαδικασία η αναφερόμενη στο παρόν άρθρο, η Επιτροπή επικουρείται από τη Μόνιμη επιτροπή για την τροφική αλυσίδα και την υγεία των ζώων, η οποία συγκροτείται με τον κανονισμό αριθ. 2002/178/EΚ και η οποία ενεργεί κατά τη διαδικασία την καθοριζόμενη στο άρθρο 5 της απόφασης 1999/468/EΚ και σύμφωνα με τις διατάξεις του άρθρου 7 παράγραφος 3.

2. Tο χρονικό διάστημα που αναφέρεται στο άρθρο 5 παράγραφος 6 της απόφασης 1999/468/EΚ είναι τρεις μήνες.»

8. Το άρθρο 19 διαγράφεται.

9. Στα άρθρα 8, 9, 11 και 16 οι λέξεις «διαδικασία του άρθρου 19» αντικαθίστανται από τις λέξεις «διαδικασία του άρθρου 18».

10. Τα παραρτήματα A, B, Γ και Δ της οδηγίας 88/407/ΕΟΚ αντικαθίστανται από το κείμενο του παραρτήματος της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις τις αναγκαίες για τη συμμόρφωση προς τις διατάξεις της παρούσας οδηγίας μέχρι τις το αργότερο. Ενημερώνουν πάραυτα την Επιτροπή σχετικά.

Κατά τη θέσπιση των διατάξεων αυτών, τα κράτη μέλη περιλαμβάνουν σε αυτές αναφορά στην παρούσα οδηγία ή τις συνοδεύουν με την αναφορά αυτή με την ευκαιρία της επίσημης δημοσίευσής τους. Τα κράτη μέλη θεσπίζουν τους τρόπους για την αναφορά αυτή.

2. Τα κράτη μέλη ενημερώνουν την Επιτροπή σχετικά με το κείμενο των ουσιαστικών διατάξεων εθνικής νομοθεσίας τις οποίες εκδίδουν στον τομέα που διέπεται από τις διατάξεις της παρούσας οδηγίας.

Άρθρο 3

Η παρούσα οδηγία αρχίζει να ισχύει την ... από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Ενδοκοινοτικές εμπορικές συναλλαγές και εισαγωγές σπέρματος πιστοποιούμενες κατά τις διατάξεις και το υπόδειγμα πιστοποιητικού που ίσχυε προηγουμένως γίνονται δεκτές επί χρονικό διάστημα έξι μηνών από την ημερομηνία δημοσίευσης της παρούσας οδηγίας.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

«ΠΑΡΑΡΤΗΜΑ A

ΚΕΦΑΛΑΙΟ I

ΟΡΟΙ ΓΙΑ ΤΗΝ ΕΓΚΡΙΣΗ ΚΕΝΤΡΩΝ

1. Τα κεντρα συλλογησ σπέρματοσ πρεπει:

α) να τελούν υπό τη συνεχή παρακολούθηση κτηνιάτρου του κέντρου.

β) να διαθέτουν τουλάχιστον:

i) εγκαταστάσεις για τη στέγαση καθώς και την απομόνωση ζώων.

ii) εγκαταστάσεις συλλογής σπέρματος που περιλαμβάνουν ξεχωριστό χώρο για τον καθαρισμό και απολύμανση ή αποστείρωση του τεχνικού εξοπλισμού.

iii) χώρο επεξεργασίας σπέρματος που δεν είναι αναγκαίο να βρίσκεται στην ίδια θέση,

iv) χώρο αποθήκευσης σπέρματος που δεν είναι αναγκαίο να βρίσκεται στην ίδια θέση.

γ) να είναι κατασκευασμένα ή απομονωμένα με τρόπο ώστε να μην είναι δυνατή η επαφή με ζώα εκτός αυτών.

δ) να είναι κατασκευασμένα με τρόπο ώστε οι χώροι στέγασης των ζώων και οι εγκαταστάσεις συλλογής, επεξεργασίας και αποθήκευσης σπέρματος να μπορούν να καθαρίζονται και να απολυμαίνονται εύκολα.

ε) να διαθέτουν ενδιαίτημα απομόνωσης χωρίς άμεση επικοινωνία με το συνήθη χώρο ενδιαίτησης ζώων.

στ) να έχουν σχεδιαστεί έτσι ώστε η ενδιαίτηση των ζώων να διαχωρίζεται κατά τρόπο φυσικό από το χώρο επεξεργασίας σπέρματος ενώ αμφότεροι οι χώροι διαχωρίζονται από το χώρο αποθήκευσης σπέρματος.

2. Τα κεντρα αποθηκευσης σπέρματος πρέπει:

α) να τελούν υπό τη συνεχή παρακολούθηση κτηνιάτρου του κέντρου.

β) να είναι κατασκευασμένα ή απομονωμένα με τρόπο ώστε να μην είναι δυνατή η επαφή με ζώα εκτός αυτών.

γ) να είναι κατασκευασμένα με τρόπο ώστε οι χώροι αποθήκευσης να μπορούν να καθαρίζονται και να απολυμαίνονται εύκολα.

ΚΕΦΑΛΑΙΟ II

ΟΡΟΙ ΓΙΑ ΤΗΝ ΕΠΙΒΛΕΨΗ ΚΕΝΤΡΩΝ

1. Τα κεντρα συλλογησ πρεπει:

α) να επιβλέπονται έτσι ώστε να περιέχουν μόνο ζώα των ειδών των οποίων πρόκειται να συλλεχθεί το σπέρμα. Πάντως είναι δυνατόν να γίνονται δεκτά και άλλα οικόσιτα ζώα τα οποία είναι αυστηρώς απαραίτητα για την κανονική λειτουργία του κέντρου συλλογής, υπό την προϋπόθεση ότι δεν παρουσιάζουν κανένα κίνδυνο μόλυνσης των ειδών των οποίων πρόκειται να συλλεχθεί το σπέρμα και πληρούν τους όρους που καθορίζονται από τον κτηνίατρο του κέντρου.

β) να επιβλέπονται έτσι ώστε να τηρείται μητρώο όλων των βοοειδών του κέντρου με λεπτομέρειες σχετικά με τη φυλή, την ημερομηνία γέννησης και την ταυτότητα κάθε ζώου καθώς επίσης και βιβλίο όλων των ελέγχων για ασθένειες και όλων των εμβολιασμών που έχουν εκτελεσθεί για κάθε ζώο.

γ) να επιθεωρούνται κανονικά από εντεταλμένο κτηνίατρο τουλάχιστον δύο φορές κάθε χρόνο, στο πλαίσιο των μόνιμων ελέγχων όσον αφορά τους όρους έγκρισης και επίβλεψης.

δ) να επιβλέπονται κατά τρόπο ώστε να απαγορεύεται η είσοδος ατόμων χωρίς σχετική άδεια. Επιπλέον, από τους επισκέπτες που έχουν άδεια πρέπει να απαιτείται η συμμόρφωση προς τους όρους που καθορίζονται από τον κτηνίατρο του κέντρου.

ε) να χρησιμοποιούν προσωπικό επαρκές από τεχνική άποψη, δεόντως καταρτισμένο σε διαδικασίες απολύμανσης και τεχνικές υγιεινής σχετικά με τον έλεγχο της εξάπλωσης νόσων.

στ) να επιβλέπονται έτσι ώστε:

i) σε εγκεκριμένα κέντρα να πραγματοποιείται η επεξεργασία και αποθήκευση σπέρματος που έχει συλλεχθεί μόνο σε εγκεκριμένο κέντρο, χωρίς να υπάρχει επαφή με οποιαδήποτε άλλη αποστολή σπέρματος. Πάντως, σπέρμα που δεν έχει συλλεχθεί σε εγκεκριμένο κέντρο είναι δυνατό να υφίσταται επεξεργασία σε εγκεκριμένα κέντρα συλλογής υπό την προϋπόθεση ότι:

- το σπέρμα αυτό έχει παραχθεί από βοοειδή τα οποία πληρούν τους όρους του κεφαλαίου I παράγραφος 1 στοιχείο δ) περιπτώσεις i), ii), iii) και v) του παραρτήματος B,

- η επεξεργασία πραγματοποιείται με ξεχωριστό τεχνικό εξοπλισμό ή σε διαφορετικό χρόνο σε σχέση με σπέρμα που προορίζεται για ενδοκοινοτικές εμπορικές συναλλαγές. Στην τελευταία αυτή περίπτωση ο τεχνικός εξοπλισμός καθαρίζεται και αποστειρώνεται μετά τη χρήση,

- το σπέρμα αυτό δεν είναι δυνατόν να αποτελέσει το αντικείμενο ενδοκοινοτικών εμπορικών συναλλαγών και δεν είναι δυνατόν να έρθει οποτεδήποτε σε επαφή ή να αποθηκευθεί με σπέρμα προοριζόμενο για ενδοκοινοτικές εμπορικές συναλλαγές,

- το σπέρμα αυτό είναι αναγνωρίσιμο με σήμανση διαφορετική σε σχέση με την προβλεπόμενη στο σημείο vii).

Κατεψυγμένα έμβρυα είναι επίσης δυνατόν να αποθηκεύονται σε εγκεκριμένα κέντρα υπό την προϋπόθεση ότι:

- για την αποθήκευση αυτή υπάρχει άδεια της αρμόδιας αρχής.

- τα έμβρυα πληρούν τις απαιτήσεις της οδηγίας 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικίδιων βοοειδών.

- τα έμβρυα αποθηκεύονται σε ξεχωριστές φιάλες αποθήκευσης στις εγκαταστάσεις για την αποθήκευση εγκεκριμένου σπέρματος.

ii) η συλλογή, η επεξεργασία και η αποθήκευση σπέρματος πραγματοποιούνται μόνο σε εγκαταστάσεις ειδικές για το σκοπό αυτό και υπό τους πλέον αυστηρούς όρους υγιεινής.

iii) όλα τα εργαλεία (-) τα οποία έρχονται σε επαφή με το σπέρμα του ζώου σπερματοδότη κατά τη διάρκεια της συλλογής και της επεξεργασίας απολυμαίνονται ή αποστειρώνονται δεόντως πριν από τη χρήση.

iv) προϊόντα ζωικής προελεύσεως που χρησιμοποιούνται στην επεξεργασία σπέρματος - περιλαμβανομένων πρόσθετων ή αραιωτικού μέσου - λαμβάνονται από πηγές οι οποίες δεν παρουσιάζουν ζωοϋγειονομικό κίνδυνο ή έχουν υποβληθεί πριν από τη χρήση σε επεξεργασία τέτοια ώστε ο κίνδυνος αυτός να αποτρέπεται.

v) οι φιάλες αποθήκευσης και οι φιάλες μεταφοράς έχουν είτε κανονικά απολυμανθεί είτε αποστειρωθεί πριν από την έναρξη κάθε πλήρωσης, με εξαίρεση περιέκτες μιας χρήσης.

vi) ο χρησιμοποιούμενος κρυογόνος παράγων δεν έχει προηγουμένως χρησιμοποιηθεί για άλλα προϊόντα ζωικής προέλευσης.

vii) κάθε ατομική δόση σπέρματος επισημαίνεται εμφανώς έτσι ώστε να μπορεί να διαπιστώνονται ευχερώς η ημερομηνία συλλογής του σπέρματος, η φυλή και τα στοιχεία ταυτότητας του ζώου σπερματοδότη καθώς και ο αριθμός έγκρισης του κέντρου. Κάθε κράτος μέλος κοινοποιεί στην Επιτροπή και τα υπόλοιπα κράτη μέλη τα χαρακτηριστικά και τη μορφή της σήμανσης που πραγματοποιείται στην επικράτειά του.

viii) η μονάδα αποθήκευσης πρέπει να πραγματοποιείται σύμφωνα με τους ειδικούς όρους για την επίβλεψη κέντρων αποθήκευσης σπέρματος που προβλέπονται στην επόμενη παράγραφο.

2. Τα κεντρα αποθηκευσησ πρεπει:

α) να επιβλέπονται έτσι ώστε να τηρείται μητρώο για όλες τις κινήσεις σπέρματος (προς και από το κέντρο) καθώς και την κατάσταση των ταύρων σπερματοδοτών των οποίων το σπέρμα αποθηκεύεται εκεί και που πρέπει να πληροί τις απαιτήσεις της οδηγίας 88/407/ΕΟΚ.

β) να επιθεωρούνται κανονικά από εντεταλμένο κτηνίατρο τουλάχιστον δύο φορές κάθε χρόνο, στο πλαίσιο των μόνιμων ελέγχων όσον αφορά τους όρους έγκρισης και επίβλεψης.

γ) να επιβλέπονται κατά τρόπο ώστε να απαγορεύεται η είσοδος ατόμων χωρίς άδεια. Επιπλέον, από τους επισκέπτες που έχουν άδεια πρέπει να απαιτείται η συμμόρφωση προς τους όρους που καθορίζονται από τον κτηνίατρο του κέντρου.

δ) να χρησιμοποιούν προσωπικό επαρκές από τεχνική άποψη, δεόντως καταρτισμένο σε διαδικασίες απολύμανσης και τεχνικές υγιεινής σχετικά με τον έλεγχο της διάδοσης νόσων.

ε) να επιβλέπονται έτσι ώστε:

i) μόνο σπέρμα που έχει συλλεχθεί σε εγκεκριμένα κέντρα συλλογής κατά τις διατάξεις της οδηγίας 88/407/ΕΟΚ να αποθηκεύεται σε εγκεκριμένα κέντρα αποθήκευσης, χωρίς να έρχεται σε επαφή με οποιαδήποτε άλλο σπέρμα.

Επίσης κατεψυγμένα έμβρυα είναι δυνατόν να αποθηκεύονται σε εγκεκριμένα κέντρα υπό την προϋπόθεση ότι:

- η αποθήκευση αυτή επιτρέπεται από την αρμόδια αρχή.

- τα έμβρυα πληρούν τις απαιτήσεις της οδηγίας 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικίδιων βοοειδών.

- τα έμβρυα αποθηκεύονται σε ξεχωριστές φιάλες αποθήκευσης στις εγκαταστάσεις για την αποθήκευση εγκεκριμένου σπέρματος.

ii) η αποθήκευση σπέρματος πραγματοποιείται μόνο σε εγκαταστάσεις ειδικές για το σκοπό αυτό και υπό τους πλέον αυστηρούς όρους υγιεινής.

iii) όλα τα εργαλεία τα οποία έρχονται σε επαφή με το σπέρμα του ζώου σπερματοδότη κατά τη διάρκεια της συλλογής και της επεξεργασίας απολυμαίνονται ή αποστειρώνονται δεόντως πριν από τη χρήση.

iv) οι φιάλες αποθήκευσης και οι φιάλες μεταφοράς έχουν είτε κανονικά απολυμανθεί είτε αποστειρωθεί πριν από την έναρξη κάθε πλήρωσης, με εξαίρεση περιέκτες μιας χρήσης.

v) ο χρησιμοποιούμενος κρυογόνος παράγων δεν έχει προηγουμένως χρησιμοποιηθεί για άλλα προϊόντα ζωικής προέλευσης.

vi) κάθε ατομική δόση σπέρματος επισημαίνεται εμφανώς, έτσι ώστε να μπορεί να διαπιστώνονται ευχερώς η ημερομηνία συλλογής του σπέρματος, η φυλή και τα στοιχεία ταυτότητας του ζώου σπερματοδότη καθώς και ο αριθμός έγκρισης του κέντρου. κάθε κράτος μέλος κοινοποιεί στην Επιτροπή και τα υπόλοιπα κράτη μέλη τα χαρακτηριστικά και τη μορφή της σήμανσης που πραγματοποιείται στην επικράτειά του.

ΠΑΡΑΡΤΗΜΑ B

ΚΕΦΑΛΑΙΟ I

ΟΡΟΙ ΠΟΥ ΕΦΑΡΜΟΖΟΝΤΑΙ ΓΙΑ ΤΗ ΔΙΑΚΙΝΗΣΗ ΖΩΩΝ ΣΕ ΕΓΚΕΚΡΙΜΕΝΑ ΚΕΝΤΡΑ ΣΥΛΛΟΓΗΣ ΣΠΕΡΜΑΤΟΣ

1. Για όλα τα βοοειδή που γίνονται δεκτά σε κέντρο συλλογής σπέρματος ισχύουν οι ακόλουθες απαιτήσεις:

α) έχουν υποβληθεί σε απομόνωση επί χρονικό διάστημα τουλάχιστον 28 ημερών σε ενδιαίτημα ειδικά εγκεκριμένο για το σκοπό αυτό από την αρμόδια αρχή του κράτους μέλους και όπου διαβιούν μόνο άλλα δίχηλα με τουλάχιστον ίδια στάθμη από άποψη υγείας.

β) πριν από τη διαμονή τους στο ενδιαίτημα απομόνωσης που περιγράφεται στο στοιχείο α), ανήκαν σε ποίμνιο επίσημα απαλλαγμένο από φυματίωση και επίσημα απαλλαγμένο από βρουκέλλωση κατά τις διατάξεις της οδηγίας 64/432/ΕΟΚ. Τα ζώα δεν επιτρέπεται να έχουν προηγουμένως διαμείνει σε ποίμνιο κατώτερης στάθμης.

γ) προέρχονται από ποίμνιο επίσημα απαλλαγμένο από ενζωοτική λεύκωση των βοοειδών όπως καθορίζεται στην οδηγία 64/432/ΕΟΚ ή προέρχονται από μητέρες οι οποίες έχουν υποβληθεί, με αρνητικό αποτέλεσμα, σε εξέταση κατά τη διαδικασία του παραρτήματος Δ (Κεφάλαιο II) της οδηγίας 64/432/ΕΟΚ, μετά τον αποχωρισμό των ζώων από τη μητέρα τους. Στην περίπτωση ζώων που έχουν γεννηθεί με μεταφορά εμβρύου, "μητέρα" σημαίνει δέκτρια του εμβρύου.

Σε περίπτωση που δεν είναι δυνατό να πληρωθεί η απαίτηση αυτή, το σπέρμα δεν επιτρέπεται να αποτελέσει το αντικείμενο εμπορικών συναλλαγών μέχρις ότου ο σπερματοδότης φθάσει σε ηλικία δύο ετών και εξετασθεί κατά τις διατάξεις του Κεφαλαίου II παράγραφος 1 στοιχείο γ) με αρνητικό αποτέλεσμα.

δ) εντός των προηγούμενων 28 ημερών πριν από το χρονικό διάστημα απομόνωσης που καθορίζεται στο στοιχείο α), έχουν υποβληθεί στις ακόλουθες εξετάσεις με αρνητικά αποτελέσματα σε κάθε περίπτωση, εκτός για την εξέταση αντισώματος ΙΔΒ/ΒΔ που αναφέρεται στην περίπτωση v):

i) για φυματίωση βοοειδών, δερματικός φυματινισμός εκτελούμενος κατά τη διαδικασία που καθορίζεται στο παράρτημα B της οδηγίας 64/432/ΕΟΚ.

ii) για βρουκέλλωση των βοοειδών, ορολογική δοκιμασία που εκτελείται κατά τη διαδικασία που περιγράφεται στο παράρτημα Γ της οδηγίας 64/432/ΕΟΚ.

iii) για ενζωοτική λεύκωση των βοοειδών, ορολογική δοκιμασία που εκτελείται κατά τη διαδικασία που καθορίζεται στο παράρτημα Δ (Κεφάλαιο II) της οδηγίας 64/432/ΕΟΚ.

iv) για ΜΡΒ/ΜΦΑ, ορολογική δοκιμασία (πλήρης ιός) σε δείγμα αίματος σε περίπτωση που τα ζώα δεν προέρχονται από ποίμνιο απαλλαγμένο από ΜΡΒ/ΜΦΑ όπως καθορίζεται στο άρθρο 2.3.5.3. του Διεθνή κώδικα υγείας ζώων.

v) για ΙΔΒ/ΒΔ,

- δοκιμασία απομόνωσης ιού ή δοκιμασία για αντιγόνο ιού, και

- ορολογική δοκιμασία για τον προσδιορισμό της παρουσίας ή απουσίας αντισωμάτων.

Η αρμόδια αρχή μπορεί να παρέχει έγκριση για την εκτέλεση των δοκιμασιών που αναφέρονται ανωτέρω στο στοιχείο δ) σε δείγματα που συλλέγονται στο ενδιαίτημα απομόνωσης, με την προϋπόθεση ότι τα αποτελέσματα είναι γνωστά πριν την έναρξη του χρονικού διαστήματος απομόνωσης που καθορίζεται στο στοιχείο α).

ε) κατά το χρόνο απομόνωσης που καθορίζεται στο στοιχείο α), έχουν υποβληθεί μετά από 21 τουλάχιστον ημέρες απομόνωσης στις ακόλουθες δοκιμασίες με αρνητικά αποτελέσματα, εκτός από την περίπτωση που αφορά την ορολογική δοκιμασία αντισώματος ΙΔΒ/ΒΔ (βλέπε iii) κατωτέρω):

i) για βρουκέλλωση των βοοειδών, ορολογική δοκιμασία που εκτελείται κατά τη διαδικασία που περιγράφεται στο παράρτημα Γ της οδηγίας 64/432/ΕΟΚ.

ii) για ΜΡΤ/ΜΦΑ, ορολογική δοκιμασία (πλήρης ιός) σε δείγμα αίματος.

Σε περίπτωση που δοκιμασίες για κάποια ζώα αποδειχθούν θετικές, τα ζώα αυτά απομακρύνονται αμέσως από το σταθμό απομόνωσης και τα υπόλοιπα ζώα της ίδιας ομάδας παραμένουν σε απομόνωση και επανεξετάζονται, με αρνητικά αποτελέσματα, τουλάχιστον 21 ημέρες μετά την απομάκρυνση των ζώων με θετική αντίδραση.

iii) Για ΙΔΒ/ΒΔ,

- δοκιμασία απομόνωσης ή δοκιμασία για αντιγόνο ιού, και

- ορολογική δοκιμασία για τον προσδιορισμό της παρουσίας ή απουσίας αντισωμάτων.

Μόνον εφόσον δεν επέλθει ορομετατροπή στα ζώα των οποίων η δοκιμασία ήταν οροαρνητική πριν εισέλθουν στον σταθμό απομόνωσης είναι δυνατή η είσοδος οποιουδήποτε ζώου (οροαρνητικού ή οροθετικού) στις εγκαταστάσεις συλλογής σπέρματος.

Σε περίπτωση που επέλθει ορομετατροπή, όλα τα ζώα που παραμένουν οροαρνητικά πρέπει να διαμείνουν στην απομόνωση σε χρονικό διάστημα παράτασης μέχρις ότου επί χρονικό διάστημα τριών εβδομάδων δεν επέρχεται πλέον στην ομάδα ορομετατροπή. Για τα ορολογικώς θετικά ζώα είναι δυνατόν να επιτραπεί η είσοδος στις εγκαταστάσεις συλλογής σπέρματος.

iv) για campylobacter fetus υποείδος venerealis:

- στην περίπτωση ζώων ηλικίας κάτω των έξι μηνών ή που έχουν παραμείνει από την ηλικία αυτή σε ομάδα ενός φύλου πριν από την απομόνωση, δοκιμασία άπαξ σε δείγμα κολπικού εκπλύματος ή ποσθικού υλικού.

- στην περίπτωση ζώων ηλικίας έξι μηνών ή μεγαλύτερης που θα μπορούσε να είχαν επαφή με θηλυκά πριν από την απομόνωση, δοκιμασία τρεις φορές σε διαστήματα εβδομάδος με δείγμα κολπικών εκπλυμάτων ή ποσθικού υλικού.

v) για trichomonas foetus:

- στην περίπτωση ζώων ηλικίας κάτω των έξι μηνών ή που έχουν παραμείνει από την ηλικία αυτή σε ομάδα ενός φύλου πριν από την απομόνωση, δοκιμασία άπαξ σε δείγμα ποσθικού υλικού.

- στην περίπτωση ζώων ηλικίας έξι μηνών ή μεγαλύτερης που θα μπορούσε να είχαν επαφή με θηλυκά πριν από την απομόνωση, δοκιμασία τρεις φορές σε διαστήματα εβδομάδος με δείγμα κολπικών εκπλυμάτων ή ποσθικού υλικού.

Σε περίπτωση που κάποια από τις ανωτέρω δοκιμασίες αποδειχθεί θετική, το ζώο πρέπει να απομακρυνθεί αμέσως από το ενδιαίτημα απομόνωσης. Στην περίπτωση ομαδικής απομόνωσης, η αρμόδια αρχή πρέπει να λάβει όλα τα αναγκαία μέτρα για την αποκατάσταση της επιλεξιμότητας των ζώων που απομένουν για είσοδο στο κέντρο συλλογής κατά τις διατάξεις του παραρτήματος.

στ) πριν από την αρχική αποστολή σπέρματος ταύρων ορολογικώς θετικών σε ΙΔΒ/ΒΔ, δείγμα σπέρματος από κάθε ζώο πρέπει να υποβάλλεται σε δοκιμασία απομόνωσης ιού ή σε δοκιμασία ELISA αντιγόνου ιού για ΙΔΒ/ΒΔ. Στην περίπτωση θετικού αποτελέσματος, ο ταύρος πρέπει να απομακρύνεται από το κέντρο και να καταστρέφεται όλο το σπέρμα του.

2. Όλες οι δοκιμασίες πρέπει να εκτελούνται σε εργαστήριο εγκεκριμένο από το κράτος μέλος.

3. Ζώα είναι δυνατόν να γίνονται δεκτά στο κέντρο συλλογής σπέρματος μόνο με ρητή άδεια του κτηνιάτρου του κέντρου. Όλες οι μετακινήσεις προς και από το κέντρο πρέπει να καταγράφονται.

4. Κανένα από τα ζώα που εισέρχονται στο κέντρο συλλογής σπέρματος δεν πρέπει να παρουσιάζει οποιοδήποτε κλινικό σύμπτωμα ασθένειας κατά την ημέρα της εισόδου. Με την επιφύλαξη των διατάξεων της παραγράφου 5, όλα τα ζώα πρέπει να έρχονται από ενδιαίτημα απομόνωσης όπως αναφέρεται στην παράγραφο 1 στοιχείο (α), το οποίο κατά την ημέρα της αποστολής πληροί επίσημα τους ακόλουθους όρους:

α) βρίσκεται στο κέντρο έκτασης με ακτίνα 10 χλμ., όπου επί 30 τουλάχιστον ημέρες δεν υπήρξε κρούσμα αφθώδους πυρετού.

β) τουλάχιστον επί τρεις μήνες είναι απαλλαγμένο από αφθώδη πυρετό και βρουκέλλωση.

γ) επί 30 τουλάχιστον ημέρες ήταν απαλλαγμένο από τις ασθένειες βοοειδών οι οποίες δηλώνονται υποχρεωτικά κατά τις διατάξεις του παραρτήματος E της οδηγίας 64/432/ΕΟΚ.

5. Εφόσον πληρούνται οι όροι της παραγράφου 4 και εφόσον κατά τους 12 προηγούμενους μήνες έχουν εκτελεσθεί οι συνήθεις διαδικασίες που αναφέρονται στο κεφάλαιο II, είναι δυνατή η μεταφορά ζώων από εγκεκριμένο κέντρο συλλογής σπέρματος σε άλλο με ισότιμη στάθμη υγείας, χωρίς απομόνωση ή δοκιμασία, εφόσον η μεταφορά εκτελείται κατευθείαν. Το συγκεκριμένο ζώο δεν πρέπει να έρθει σε άμεση ή έμμεση επαφή με δίχηλα ζώα κατώτερης υγειονομικής στάθμης ενώ το μέσο μεταφοράς που χρησιμοποιείται πρέπει να έχει απολυμανθεί πριν χρησιμοποιηθεί. Εάν η μετακίνηση από κέντρο συλλογής σπέρματος σε άλλο λαμβάνει χώρα μεταξύ κρατών μελών, πρέπει να πραγματοποιείται κατά τις διατάξεις της οδηγίας 64/432/ΕΟΚ.

ΚΕΦΑΛΑΙΟ II

ΣΥΝΗΘΕΙΣ ΕΞΕΤΑΣΕΙΣ ΠΟΥ ΠΡΕΠΕΙ ΝΑ ΠΡΑΓΜΑΤΟΠΟΙΟΥΝΤΑΙ ΓΙΑ ΟΛΑ ΤΑ ΒΟΟΕΙΔΗ ΣΕ ΕΓΚΕΚΡΙΜΕΝΟ ΚΕΝΤΡΟ ΣΥΛΛΟΓΗΣ ΣΠΕΡΜΑΤΟΣ

1. Όλα τα βοοειδή που διαμένουν σε εγκεκριμένο κέντρο συλλογής σπέρματος πρέπει να υποβάλλονται τουλάχιστον μία φορά το έτος στις ακόλουθες δοκιμασίες, με αρνητικό αποτέλεσμα:

α) για φυματίωση βοοειδών, δερματικός φυματινισμός εκτελούμενος κατά τη διαδικασία που καθορίζεται στο παράρτημα B της οδηγίας 64/432/ΕΟΚ.

β) για βρουκέλλωση των βοοειδών, ορολογική δοκιμασία που εκτελείται κατά τη διαδικασία που περιγράφεται στο παράρτημα Γ της οδηγίας 64/432/ΕΟΚ.

γ) για ενζωοτική λεύκωση των βοοειδών, ορολογική δοκιμασία που εκτελείται κατά τη διαδικασία που καθορίζεται στο παράρτημα Δ (Κεφάλαιο II) της οδηγίας 64/432/ΕΟΚ.

δ) για ΜΡΒ/ΜΦΑ, ορολογική δοκιμασία (πλήρης ιός) σε δείγμα αίματος.

ε) για ΙΔΒ/ΒΔ, ορολογικό αντίσωμα το οποίο εφαρμόζεται μόνο σε οροθετικά ζώα.

Σε περίπτωση που κάποιο ζώο καθίσταται ορολογικώς θετικό, κάθε εκσπερμάτωση του ζώου αυτού που έχει συλλεχθεί μετά την τελευταία αρνητική εξέταση πρέπει είτε να απορρίπτεται είτε να εξετάζεται για ιό με αρνητικά αποτελέσματα.

στ) Για campylobacter fetus υποείδος venerealis, εξέταση σε δείγμα ποσθικού υλικού. Πρέπει να εξετάζονται μόνο ταύροι που παράγουν σπέρμα ή που έχουν επαφή με ταύρους οι οποίοι παράγουν σπέρμα. Ταύροι οι οποίοι επιστρέφουν για συλλογή μετά από διάλειμμα διάρκειας άνω των 6 μηνών πρέπει να εξετάζονται όχι περισσότερες από 30 μέρες πριν την επανέναρξη της παραγωγής.

ζ) για trichomonas foetus, εξέταση σε δείγμα ποσθικού υλικού. Πρέπει να εξετάζονται μόνο ταύροι που παράγουν σπέρμα ή που έχουν επαφή με ταύρους οι οποίοι παράγουν σπέρμα. Ταύροι οι οποίοι επιστρέφουν για συλλογή μετά από διάλειμμα διάρκειας άνω των 6 μηνών πρέπει να εξετάζονται όχι περισσότερες από 30 μέρες πριν την επανέναρξη της παραγωγής.

2. Όλες οι δοκιμασίες πρέπει να εκτελούνται σε εργαστήριο εγκεκριμένο από το κράτος μέλος.

3. Σε περίπτωση που οποιαδήποτε από τις ανωτέρω δοκιμασίες αποδειχθεί θετική, το ζώο πρέπει να απομονώνεται και το σπέρμα που έχει συλλεχθεί από αυτό μετά την τελευταία αρνητική εξέταση δεν επιτρέπεται να αποτελέσει το αντικείμενο ενδοκοινοτικών εμπορικών συναλλαγών με την εξαίρεση, για ΙΔΒ/ΒΔ, σπέρμα από κάθε εκσπερμάτωμα που εξετάσθηκε για ΙΔΒ/ΒΔ με αρνητικό αποτέλεσμα.

Σπέρμα που έχει συλλεχθεί από όλα τα υπόλοιπα ζώα στο κέντρο μετά την ημερομηνία κατά την οποία εκτελέστηκε η εξέταση με θετικά αποτελέσματα διατηρείται σε ξεχωριστό χώρο αποθήκευσης και δεν επιτρέπεται να αποτελέσει το αντικείμενο ενδοκοινοτικών εμπορικών συναλλαγών μέχρις ότου αποκατασταθεί το επίπεδο υγείας του κέντρου.

ΠΑΡΑΡΤΗΜΑ Γ

ΟΡΟΙ ΤΟΥΣ ΟΠΟΙΟΥΣ ΠΡΕΠΕΙ ΝΑ ΠΛΗΡΟΙ ΤΟ ΣΠΕΡΜΑ ΓΙΑ ΤΙΣ ΕΝΔΟΚΟΙΝΟΤΙΚΕΣ ΕΜΠΟΡΙΚΕΣ ΣΥΝΑΛΛΑΓΕΣ

1. ΤΟ ΣΠΕΡΜΑ ΠΡΕΠΕΙ ΝΑ ΕΧΕΙ ΛΗΦΘΕΙ ΑΠΟ ΖΩΑ ΤΑ ΟΠΟΙΑ:

α) δεν παρουσιάζουν κλινικά σημεία ασθένειας κατά την ημέρα που συλλέχθηκε το σπέρμα.

β) i) δεν έχουν εμβολιασθεί κατά του αφθώδους πυρετού κατά τη διάρκεια των 12 μηνών πριν από τη συλλογή, ή

ii) έχουν εμβολιασθεί κατά του αφθώδους πυρετού κατά τη διάρκεια των 12 μηνών πριν από τη συλλογή, οπότε 5% (με ελάχιστο πέντε σταγόνες) από κάθε συλλογή υποβάλλεται σε εξέταση απομόνωσης ιού για αφθώδη πυρετό με αρνητικά αποτελέσματα.

γ) δεν έχουν εμβολιασθεί κατά του αφθώδους πυρετού εντός των 30 ημερών που προηγούνται άμεσα της συλλογής.

δ) έχουν διαμείνει σε εγκεκριμένο κέντρο συλλογής σπέρματος συνεχώς επί χρονικό διάστημα τουλάχιστον 30 ημερών αμέσως πριν από τη συλλογή του σπέρματος στην περίπτωση συλλογών νωπού σπέρματος.

ε) δεν επιτρέπεται να έρθουν σε φυσική σεξουαλική επαφή.

στ) διαμένουν σε κέντρα συλλογής σπέρματος τα οποία ήσαν απαλλαγμένα από αφθώδη πυρετό επί 3 τουλάχιστον μήνες πριν από τη συλλογή του σπέρματος και επί 30 ημέρες μετά τη συλλογή ή, στην περίπτωση νωπού σπέρματος, μέχρι την ημέρα αποστολής και τα οποία βρίσκονται στο κέντρο περιοχής με ακτίνα 10 χλμ. όπου επί 30 τουλάχιστον ημέρες δεν υπήρξε κρούσμα αφθώδους πυρετού.

ζ) έχουν διαμείνει σε κέντρα συλλογής σπέρματος τα οποία, κατά το χρονικό διάστημα που αρχίζει 30 ημέρες πριν από τη συλλογή και τελειώνει 30 ημέρες μετά τη συλλογή του σπέρματος ή, στην περίπτωση νωπού σπέρματος, μέχρι την ημερομηνία αποστολής, ήσαν απαλλαγμένα από τις ασθένειες βοοειδών οι οποίες δηλώνονται υποχρεωτικά κατά τις διατάξεις του παραρτήματος E σημείο Ι της οδηγίας 64/432/ΕΟΚ.

2. ΤΑ ΑΝΤΙΒΙΟΤΙΚΑ ΠΟΥ ΑΝΑΦΕΡΟΝΤΑΙ ΚΑΤΩΤΕΡΩ ΠΡΕΠΕΙ ΝΑ ΠΡΟΣΤΙΘΕΝΤΑΙ ΓΙΑ ΤΗΝ ΕΠΙΤΕΥΞΗ ΤΩΝ ΑΝΤΙΣΤΟΙΧΩΝ ΣΥΓΚΕΝΤΡΩΣΕΩΝ ΣΤΟ ΤΕΛΙΚΑ ΑΡΑΙΩΜΕΝΟ ΣΠΕΡΜΑ:

τουλάχιστον:

- 500 ϴg στρεπτομυκίνης ανά ml τελικής αραίωσης,

- 500 ΔΜ πενικιλίνης ανά ml τελικής αραίωσης,

- 150 ϴg λινκομυκίνης ανά ml τελικής αραίωσης,

- 300 ϴg σπεκτινομυκίνης ανά ml τελικής αραίωσης.

Είναι δυνατή η χρήση εναλλακτικού συνδυασμού αντιβιοτικών με ισοδύναμο αποτέλεσμα κατά των καμπυλοβακτηρίων, των λεπτοσπειρών και των μυκοπλασμάτων.

Αμέσως μετά την προσθήκη των αντιβιοτικών αυτών το αραιωμένο σπέρμα πρέπει να διατηρείται σε θερμοκρασία τουλάχιστον 5°C επί χρονικό διάστημα τουλάχιστον 45 λεπτών.

3. ΤΟ ΣΠΕΡΜΑ ΓΙΑ ΕΝΔΟΚΟΙΝΟΤΙΚΕΣ ΕΜΠΟΡΙΚΕΣ ΣΥΝΑΛΛΑΓΕΣ ΠΡΕΠΕΙ:

α) να αποθηκεύεται υπό εγκεκριμένες συνθήκες επί χρονικό διάστημα τουλάχιστον 30 ημερών πριν από την αποστολή. Η απαίτηση αυτή δεν ισχύει για νωπό σπέρμα.

β) να μεταφέρεται προς το κράτος μέλος προορισμού σε φιάλες οι οποίες έχουν καθαρισθεί και απολυμανθεί ή αποστειρωθεί πριν από τη χρήση και οι οποίες έχουν σφραγισθεί και αριθμηθεί πριν την αποστολή από τις εγκεκριμένες εγκαταστάσεις αποθήκευσης.

ΠΑΡΑΡΤΗΜΑ Δ

>ΘΕΣΗ ΠIΝΑΚΑ>

(1) Διαγράφεται η περιττή ένδειξη.

(2) Αντίστοιχα προς την ταυτότητα των ζώων σπερματοδοτών και την ημερομηνία συλλογής.

(3) Όνομα του εργαστηρίου που καθορίζεται κατά το άρθρο 4 παράγραφος 3 της οδηγίας 88/407/ΕΟΚ.

(4) Μπορεί να διαγραφεί για νωπό σπέρμα.»